Egy közlekedési helyzetet ábrázoló grafika az elmúlt napokban felforgatta a Facebookot: a feltett kérdésünkre érkezett válaszok nagyon megoszlottak és komoly vitákat generáltak. Mutatjuk, hogy milyen az, amikor a KRESZ-t ismerők és az azt ismerni vélők vitába szállnak egymással.

Szerdán hajnalban jelentettük meg azt a cikket, melyben az alábbi ábra mellett ezt a kérdést tettük fel: a grafikán vázolt közlekedési szituációban a kanyarodó főútra egyenes vonalban telezöld mellett ráhajtó személyautónak, vagy az ugyancsak zöld jelzés mellett a főúttal megegyezően kanyarodó busznak van elsőbbsége?

© Ok.ru

Az eredeti anyag azóta már túl van a 10 ezer kedvelésen és több ezernyi hozzászóláson, és egy külön cikkben néhány órával később megválaszoltuk a benne feltett kérdést. A KRESZ, egész pontosan az 1/1975. (II. 5.) KPM-BM együttes rendelet a közúti közlekedés szabályairól 9. paragrafusának 9. pontja szerint:

"Ha a forgalmat fényjelző készülék irányítja, a "Főútvonal" jelzőtábla, valamint az elsőbbséget szabályozó jelzőtáblák jelzései nem irányadók".

Vagyis jelen esetben hiába közlekedik főútvonalon a busz, a jelzőlámpa miatt a személyautónak van elsőbbsége.

A buszos tábor

Utólag mindig könnyebb okosnak lenni, mindenesetre tény, hogy meglepően sokan adtak rossz választ a kérdésre. "A busznak van elsőbbsége, mivel "védett" úton halad. Az elsőbbségadás kötelező tábla alatti táblát ajánlom mindenki figyelmébe!!!!" - vélekedett Zoltán, akihez hasonló véleményt fogalmazott meg Bence is. "Egyértelműen a busznak van elsőbbsége. Mindkettő zöld jelzést kap, viszont a busz főútvonalon halad. Nem értem mi okozza a nehézséget az emberek felének – írta olvasónk.

A főútvonal másokat is megtévesztett: "Busz. Természetesen. Ő jön a főútvonalon. Nekem elsőbbségadási kötelezettségem van" – olvasható Szilvia véleménye, aki rögtön bele is képzelte magát a személyautó sofőrének helyzetébe. "Ez komolyan kérdés?? Természetesen a busznak van elsőbbsége, a lámpa jelzése csak engedélyt ad a közlekedésre, de a főútvonal az főútvonal" - írta László. Majd folytatta: "Na ezért van ennyi baleset, mert egy ilyen teljesen egyértelmű és egyszerű kérdésen emberek rágódnak és találgatnak. Aztán éles helyzetben, meg ahogy esik úgy puffan."

© Fülöp Máté

"Nem ártana egy kis KRESZ-t ismételni... busznak van elsőbbsége, főútvonalon halad, az autósnak meg ott van az elsőbbségadás kötelező táblája!" – fogalmazta meg véleményét Tímea, aki szerint az autóra voksolók nem igazán ismerik a KRESZ-t.

Nem tudjuk, hogy Tímea hány éve vezet, de a kérdés még a gyakorlott hivatásos sofőröket is megtréfálta. "Nekem a logika azt diktálja hogy a zöld jelzés után továbbhajthatunk, de a főútvonal az akkor is főútvonal. Nem beszélve arról hogy a buszosnak semmi nem jelzi hogy az autós is zöldet kapott. Ő csak azt látja hogy zöld és főútvonalon halad. Semmi nem kötelezi az elsőbbségadásra, még tábla sem mert neki nincs ott. Szerintem a buszos a nyerő" - vélekedett Ferenc, aki saját bevallása szerint 11 éves nemzetközi tehergépkocsi vezetői tapasztalattal rendelkezik.

Az autós szekció

"Tele zöld van, így a személyautónak van elsőbbsége. Ha nem működik a lámpa, akkor a busznak" -írta maximálisan lényegre törő módon Péter. Ágota szerint: "Az autónak. Szerintem ha lámpa van, nem számít a főút vagy mellékut. De azért ha én lennék az autós, azért megnézném, mit csinál a busz."



Attila is hasonlóképp gondolkodott: "Az autónak van elsőbbsége, mivel a lámpa felülbírálja a tábla hatályát. Amennyiben rendőr lenne a kereszteződésben és ő irányítana a működő lámpák ellenére (ami nem életszerű) akkor a rendőr jelzése lenne a mérvadó az összes többi jelzés ellenére."

"Ez komoly?" – tette fel a kérdést Zoltán, majd így folytatta: "Rendőr - lámpa - tábla. KRESZ első óra. Magyarul a szgk-nak van elsőbbsége, mivel a lámpát kell figyelembe venni." Ő is, mint sokan mások, erre a rendkívül egyszerűen értelmezhető piramis ábrára utalnak hozzászolásukban:

© Kreszklub

"Nem értem azokat az oktatókat akik nem voltak képesek megtanítani pár egyszerű, de nagyon fontos mondókát. Az egyik ilyen nagyon fontos mantra a rendőr-lámpa-tábla-útburkolati jel-szabályok" – írta József. Dániel pedig egy nagyon fontos kérdést feszegetett: "kérdezném azokat, akik a buszra voksolnak, mondván hogy mindkettőnek zöldje van, ergo a tábla lép érvénybe, hogy ha ők egy egyenes úton közlekedve egy telizöld lámpahoz közelednek és meglátják, hogy STOP-tábla ágaskodik felette, akkor megállnak, körülnézek és utána folytatják útjukat?"

"Otthon kellene hagyniuk az autót azoknak, akik a buszra voksolnak" – fejezte ki véleményét Zsolt, aki emellett abban reménykedik, hogy "nincs buszsofőr azok között akik a buszra voksoltak."

A döntetlenre játszók

"Ha nem egyértelmű a szituáció, akkor úriember módjára intek a busznak, hogy menjen" – Milán valahogy így rendezné a helyzetet, akihez hasonlóan László sem tudott igazán döntést hozni: "ha a busz láthatóan elenged, akkor nekem, az autósnak van elsőbbségem. Ha nem, akkor neki". Attila szerint inkább "be kell állítani azokat a rohadt lámpákat rendesen, és aztán nincs kérdés", Ildikó pedig azt az ősi igazságot hozta fel, miszerint "elsőbbsége annak van, akinek megadják".

© MTI / Mihádák Zoltán

Észérvek, tévedések és viccek

Ilyen esetekben sajnos sokszor elszabadulnak az indulatok, de szerencsére a legtöbb olvasónk megmaradt az észérvek felsorakoztatásánál. "Valami kis politikát nem kellene már belevinni?? Mindenki csak érvelget, mi van veletek?" – kérdezte ironikusan Pál.

Ezenkívül sokan akadtak olyanok, akik a válasz felfedését követően belátták, hogy korábban tévedtek. "Rosszul tudtam. Elnézést mindenkitől. Megtanultam" - írt lényegre törő kommentet Sándor. "Beismerem, reggel csúnyán bekaptam a horgot, és tévedtem. Működő lámpák esetében a kereszteződésen történő áthaladás az elsődleges, azaz természetesen az autó mehet először, a busz másodiknak. Bocsesz azoktól, akivel ellentmondásba keveredtem" – nyilatkozott felettébb korrekt módon Péter.

"Én is a buszt gondoltam elsőre, pedig. De ettől még nem anyázni kéne egymást emberek. Odafigyelés, türelem. Pontosan tudom, hogy senki nem tudja hibátlanul a KRESZ-t" – mutatott rá a lényegre József.

"A fekete BMW-nek van elsőbbsége... mindjárt odaér". "Típusfüggő! BMW vagy Audi elsőnek fog elmenni!" "A busznak van elsőbbsége, mert sokkal erősebb, és az autósnál nem volt fakocka." Nem meglepő módon az ilyen és ehhez hasonló vicceskedő kommentek is szinte csak úgy záporoztak.

© MTI / Mihádák Zoltán

Nem létezik ilyen

"Meg jó hogy a valóságban ilyen nincs, mert ez egy baromság" – írta Péter, és Milán is hasonlóképp vélekedett: "Az ábrázolt szitu csak a mesében létezik." "Ilyen kereszteződés nincs" – jelentette ki ellentmondást nem tűrő módon Tibor.

De létezik

"Ez a szituáció okoz Balassagyarmaton sokaknak fejtörést. Ha a lámpa a képen is látható módon üzemel, akkor az autónak elsőbbsége van, ha sárgán villog, akkor viszont a busznak van elsőbbsége. Ezt a rendőrség adta a lakosság tudtára, mert volt pár baleset közeli helyzet, és nem volt egyértelmű hirtelen, ki hibázott" – vázolja fel Péter, hogy az ábránk nincs teljesen elrugaszkodva a valóságtól.

"Miskolcon van ilyen kereszteződes, a Bulgárföldön ki is van írva, hogy vigyázat telezöldes rendszer. A helyi lakosok ismerik" - kommentelt Dalma, Barna pedig egy külföldi példát hoz fel: "Hollandiában rengeteg ilyen út kereszteződes van, mikor elsőként ültem itt kormányhoz, nagyon meglepődtem."

"Íme egy nagyon jó példa a való életből, amely azt hiszem el is dönti ezt a vitát. Az általam csatolt képen egy zentai kereszteződés látható, ahol pontosan ez a helyzet, sőt itt STOP tábla van a mellékúton érkezőknek. Azt hiszem ez a STOP tábla segít majd megérteni mindenkinek, hogy a helyes sorrend az a következő: autó, busz. Ugyanis, ha a táblát figyelembe kellene venni a zöld lámpánál, akkor a csatolt kereszteződésben akkor is meg kellene állni a zöld lámpánál, ha se szemből, se oldalról egyetlen egy autó sem jönne" – írta András erről a kereszteződésről:

© Google

Több olvasónk pedig egy másik, csepeli kereszteződést tart az ábrán vázolthoz nagyon hasonlónak:

© Google

Konklúzió

Tanulság, hogy a KRESZ-t még azoknak is érdemes néha-néha elővenni, akár játékos netes tesztek formájában, akik már évtizedek óta vezetnek balesetmentesen. Azért, hogy e tekintetben ezután se álljon be véletlenül változás. Érdekesség továbbá, hogy egyesek még a válasz felfedését követően sem tudtak megbarátkozni az autó elsőbbségével. "Én ezt nem vagyok hajlandó elismerni, igenis el kell engedni a buszt" – tart ki eredeti véleménye mellett Bence.

"Az ilyen posztok alatti viták miatt is szuper lenne, ha a jogsi meghosszabbításánál lenne mindig egy KRESZ vizsga frissítés. Beletenném nem csak ezt, hanem a jobbra tartást, jobbkéz szabályt is" - vélekedik Gertrúd, akivel e tekintetben azonos platformon vagyunk. Csak ne azzal a válasszal fejezte volna be a kommentet a hölgy, hogy "egyébként pedig busz."

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.